UPUTE AUTORIMA

Uredništvo prima tekstove na hrvatskom jeziku.

Tekstovi i prilozi primaju se isključivo u elektroničkom obliku:

* Tekstovi moraju biti u Wordu, u fontu Times New Roman, veličine 12 točaka (naslov 14 točaka, fusnota 10 točaka), proreda 1,5 obostranog poravnavanja.
* Fotografije i priloge potrebno je slati odvojeno od teksta u tiff ili jpg formatu. U većim tekstovima moguće je predložiti mjesto za fotografiju na ovaj način: [Opis fotografije (foto- inicijal imena. Prezime)]. Uz svaku karticu teksta prihvaćaju se najviše dvije ilustracije, a o objavljivanju većeg broja ilustracija odlučuje uredništvo. Zaprimljene fotografije moraju biti u skladu s odredbama GDPR-a.

Radovi se primaju u minimalnom opsegu od ½ kartice (800 - 900 znakova).

Na kraju rada potrebno je navesti ime i prezime autora, e-mail adresu i naziv institucije u kojoj autor radi.

Uredništvo zadržava pravo da tekstove grafički oblikuje u skladu s uputama. Prije objavljivanja svi tekstovi bit će lektorirani.

UPUTE ZA CITIRANJE

1. **Bilješke (fusnote)**

Bilješke (objasnidbene i bibliografske) navode se na dnu stranice. U objasnidbenim se bilješkama pobliže objašnjava pojedinost vezana uz tekst o kojemu se govori. U bibliografskim se bilješkama pozivamo na korištenu literaturu, tj. izvor iz kojega je citat preuzet. Ako se tekst izravno ne citira, potrebno je ispred bibliografske bilješke navesti „Usp.“.

U bilješkama se navode puni bibliografski podaci s rednim brojem stranice i to u svakom slučaju kada se navod pojavi prvi put. Za svako sljedeće navođenje, uz prezime i ime autora kojega se citira, potrebno je staviti oznaku "Navedeno djelo"/”Nav. dj.”[[1]](#footnote-1) ili latinski izraz "Op. cit.", popraćenu rednim brojem stranice s koje je navod preuzet ili oznakom za stranice (od-do) ako je preuzet veći dio teksta citiranog autora.

U slučaju kada se bilješke vezane uz određeno djelo navode jedna za drugom, koristi se oznaka „Isto“ ili latinski „Ibid“. Ukoliko je navod preuzet s različite stranice istog djela, dodaje se i broj stranice. Ako je navod preuzet s iste stranice kao i prethodni, stranica se uz oznake “Ibid” ne piše ponovno. Oznaka „Ibid“ koristi se i ako se u sljedećoj fusnoti koristi isti izvor, ali je ona navedena na novoj stranici.

Za posredno citiranje koristi se izraz „Navedeno prema“. Posredno citirati znači citirati određenog autora/djelo koje je već citirano unutar izvora koji koristimo. Posredno citirano djelo se u popisu literature ne navodi, već samo izvorno djelo iz kojega je preuzet citat.

1. **Popis literature na kraju rada:**

**Knjiga**

Prezime, Ime autora. Naslov: podnaslov. Podatak o izdanju ako postoji. Mjesto izdavanja: Nakladnik; Mjesto izdavanja: Nakladnik, godina izdavanja.

* za knjige koje imaju dva ili tri autora navodi se: Prezime, Ime prvog autora; Prezime, Ime drugog autora; Prezime, Ime trećeg autora.
* za knjige koje imaju četiri i više autora navodi se: Prezime, Ime prvog autora…[et al.].
* za knjige koje nemaju podatak o autoru navodi se: Naslov / podatak o uredniku.

**Poglavlje u knjizi**

Prezime, Ime autora. Naslov poglavlja. // Naslov knjige / Ime i prezime autora knjige. Mjesto izdavanja: Nakladnik, godina izdavanja. Početna-završna stranica.

**Rad u zborniku**

Prezime, Ime autora. Naslov rada: podnaslov. // Naslov zbornika: podnaslov / podatak o uredniku. Mjesto izdavanja: Nakladnik, godina izdavanja. Početna-završna stranica.

Natuknica u enciklopediji

Prezime, Ime autora natuknice (ako postoji). Naslov natuknice. // Naslov enciklopedije. Podatak o izdanju (ako postoji). Mjesto izdavanja: Nakladnik, godina izdavanja prvog i zadnjeg sveska (ukoliko enciklopedija ima više svezaka). Godina izdavanja sveska u kojemu se nalazi natuknica. Stranica.

**Članak u časopisu**

Prezime, Ime autora. Naslov rada: podnaslov. // Naslov časopisa oznaka sveska/godišta, broj(godina), početna-završna stranica.

**Članak u novinama**

Prezime, Ime autora. Naslov rada: podnaslov. // Naslov novina oznaka sveska/godišta, broj(dan, datum), početna-završna stranica.

**Elektronički izvori**

Prezime, Ime autora (ako postoji). Naslov: podnaslov, datum/godina nastanka dokumenta (ako postoji). Potpuna URL adresa (12.9.2018.)

**Članak na mrežnoj stranici:**

Prezime, Ime autora (ako postoji). Naslov: podnaslov, datum/godina nastanka dokumenta (ako postoji). Potpuna URL adresa (12.9.2018.)

Ako se navodi članak objavljen i u tiskanom i u elektroničkom obliku, iza početne–završne stranice dodaje se potpuna URL adresa (12.9.2018.)

**Mrežna stranica:**

Naslov stranice. Potpuna URL adresa (12.9.2018.)

**CD-ROM:**

Podaci se navode ovisno o tome radi li se o knjizi, časopisu, zborniku. Na kraju se dodaje oznaka [CD-ROM]

**Intervju:**

Prezime, Ime intervjuirane osobe. Osobni intervju. Datum intervjua.

**Neobjavljeni radovi**

Magistarski i doktorski radovi:

Prezime, Ime autora. Naslov: podnaslov. (mag./dok. rad, akademska institucija na kojoj je rad obranjen, godina)

**Predavanja, materijali sa sastanaka/konferencija**

Prezime, Ime autora. Naslov rada: podnaslov. (Vrsta izvora. Institucija organizator ili naziv skupa, mjesto, datum)

1. Navodnici samo u ovim uputama imaju značenje, tj. u autorskim tekstovima se ne pišu. [↑](#footnote-ref-1)